b'\n_START_ARTICLE_\nPerioralni dermatitis\n_START_SECTION_\nEtiologija\n_START_PARAGRAPH_\nKo\xc5\xbene spremembe nastanejo zaradi hormonskih vplivov, npr. nekriti\xc4\x8dna uporaba kortikosteroidnih, predvsem fluoriranih mazil. Ko\xc5\xbea se lahko dodatno vname, kadar jo dra\xc5\xbeijo zunanji dejavniki, kot so paraziti, glivice (kvasovke), mehani\xc4\x8dni vplivi (partnerjeva brada) in kozmeti\xc4\x8dna sredstva (fluorirane zobne paste, mila...).\n_START_SECTION_\nZnaki in simptomi\n_START_PARAGRAPH_\nSpremembe se klasi\xc4\x8dno za\xc4\x8dnejo v gubi med nosom in ustnim kotom (nazolabialni gubi) in se \xc5\xa1irijo okrog ust. Spremembe pa se lahko \xc5\xa1irijo tudi okrog o\xc4\x8di in proti \xc4\x8delu. Najprej se pojavi rde\xc4\x8dina, nato \xc5\xa1e ro\xc5\xbenate bun\xc4\x8dice (papule) v velikosti prosoja ali popra, ki se med seboj za\xc4\x8dnejo zdru\xc5\xbeevati v plake razli\xc4\x8dnih velikosti in oblik.\n_START_SECTION_\nDiagnoza\n_START_PARAGRAPH_\nDiagnozo postavimo glede na izgled in glede na podatek o zdravljenju s kortikosteroidi. Od aken se lo\xc4\x8di po odsotnosti komedonov, rozacea pa za razliko od perioralnega dermatitisa nima sprememb okrog ust in o\xc4\x8di. Izklju\xc4\x8diti je potrebno tudi seboroi\xc4\x8dni in kontaktni dermatitis.\n_START_SECTION_\nZdravljenje\n_START_PARAGRAPH_\nZa zdravljenje je najprej potrebno prekiniti z uporabo fluoriranih pripravkov za nego zob ter postopno prekiniti uporabo topikalnih kortikosteroidov. Lokalno se svetuje dajanje obkladkov ter metronidazol ali antibiotike (eritromicin ali klindamicin). Huj\xc5\xa1e oblike zdravimo s sistemskimi antibiotiki (tetraciklini). Vzroki za u\xc4\x8dinkovitost antibiotikov so nejasni, glede na to, da ni dokaza, da bi \xc5\xa1lo za infekcijo (oku\xc5\xbebo). Zdravljenje je praviloma dolgotrajno, vendar po ozdravitvi ni ponovnih poslab\xc5\xa1anj (recidivov), razen, kadar bolnik ponovno za\xc4\x8dne uporabljati kortikosteroide.'